b'\n_START_ARTICLE_\nMaureen O\'Hara\n_START_SECTION_\nTraject\xc3\xb2ria professional\n_START_PARAGRAPH_\nMaureen procedia d\'una fam\xc3\xadlia teatral. El seu pare, Charles FitzSimons era cat\xc3\xb2lic i la seva mare, Marguerita Lilburn, protestant, i ella va n\xc3\xa9ixer no gaire abans de la partici\xc3\xb3 de l\'illa. Comen\xc3\xa7\xc3\xa0 la seva carrera als 14 anys en la companyia de l\'Abbey Theatre a Dubl\xc3\xadn. A l\'edat de 17 anys, se li va oferir la possibilitat de fer una prova cinematogr\xc3\xa0fica a Londres, i tot i que no n\'estava conven\xc3\xa7uda, va accedir a fer-ho. El c\xc3\xa8lebre actor Charles Laughton va veure la prova, i tot i que la interpretaci\xc3\xb3 de la Maureen en la prova no era gaire prometedora, Laughton pens\xc3\xa0 que la jove actriu tenia "quelcom", i no podia oblidar-se de la seva mirada, de manera que va conv\xc3\xa8ncer al seu soci Eric Pommer (co-productor, amb Laughton de la companyia Mayflower Pictures). Pommer, inicialment emprenyat per haver perdut el temps mirant la prova, va coincidir amb Laughton en qu\xc3\xa8 els ulls de la jove actriu tenien una qualitat especial. Ambd\xc3\xb3s socis li van oferir un contracte de set anys en la companyia. La seva primera pel\xc2\xb7l\xc3\xadcula amb ells va ser Jamaica Inn, dirigida per Alfred Hitchcock._NEWLINE_La fallida de Mayflower Pictures fa que Pommer, Laughton i O\'Hara siguin contractats per la RKO (tot i que aquesta productora compartir\xc3\xa0 el seu contracte amb altres productores com ara la 20th Century Fox). Conseq\xc3\xbcentment, el 1939 travessa l\'Atl\xc3\xa0ntic amb Charles Laughton per interpretar el paper de la gitana Esmeralda en El geperut de Notre-Dame per la RKO. Aquest paper l\'aconsegueix gr\xc3\xa0cies a la insist\xc3\xa8ncia de l\'actor brit\xc3\xa0nic, a qui Maureen considerar\xc3\xa0 "un segon pare". Una altra figura d\'import\xc3\xa0ncia a la seva carrera, \xc3\xa9s el director irland\xc3\xa8s John Ford, que li donar\xc3\xa0 el paper d\'Angharad a Que verda era la meva vall. Malgrat prendre part en uns films d\'aital categoria, els productors l\'encasellen en papers de bellesa caparruda en films de menor import\xc3\xa0ncia. Tanmateix, moltes d\'aquestes pel\xc2\xb7l\xc3\xadcules s\xc3\xb3n agradables films d\'aventures com ara Pirates del Carib, Simbad, el mariner, The Black Swan o  Els fills dels mosqueters , que entronitzen Maureen O\'Hara com "La reina del "Technicolor", digna companya de pirates, mosqueters i herois de Les mil i una nits._NEWLINE_Tamb\xc3\xa9 demostr\xc3\xa0 estar a l\'altura de films i papers de m\xc3\xa9s volada, com quan el seu antic protector Charles Laughton la suggereix al director Jean Renoir per interpretar una mestra d\'escola hostil als nazis a Aquesta terra \xc3\xa9s meva. Tamb\xc3\xa9 \xc3\xa9s notable en el seu treball posterior per a John Ford en films com Rio Grande, The Long Gray Line, Escrit sota el sol o, sobretot, a The Quiet Man on esdev\xc3\xa9 la imatge ic\xc3\xb2nica de la dona irlandesa en el paper de Mary Kate Danaher, una noia de car\xc3\xa0cter ind\xc3\xb2mit que enamora a un boxador retirat que retorna als seus or\xc3\xadgens (John Wayne). Bona amiga de Wayne, encara treballar\xc3\xa0 amb ell a films com Big Jake i McLintock!, aquesta \xc3\xbaltima amb un argument que sembla inspirat en l\'obra de William Shakespeare La fer\xc3\xa9stega domada._NEWLINE_Com a actriu de com\xc3\xa8dia treball\xc3\xa0 a films com Miracle on 34th Street on \xc3\xa9s una mare divorciada que coneix un home que pot -o no- ser el Pare Noel, Sitting Pretty on \xc3\xa9s una mare desesperada que contracta com a cangur l\'exc\xc3\xa8ntric Mr. Belvedere (Clifton Webb) o The Parent Trap on les seves filles bessones (Hayley Mills) fan l\'impossible per aconseguir la reconciliaci\xc3\xb3 amb el seu marit (Brian Keith)._NEWLINE_La seva mare s\'havia format com a cantant d\'\xc3\xb2pera i la mateixa Maureen aspirava a una carrera com a cantant. Va cantar en films com How Green Was My Valley o The Quiet Man. Va estrenar el musical Christine a Broadway i public\xc3\xa0 dos exitosos discos de can\xc3\xa7ons: Love Letter from Maureen O\'Hara i Maureen O\'Hara Sings her Favorite Irish Songs. Durant la d\xc3\xa8cada dels 60 va apar\xc3\xa8ixer en diversos programes televisius de varietats amb altres personalitats de l\'espectacle com ara Perry Como, Andy Williams, Betty Grable i Ernie Ford._NEWLINE_El 2014 va rebre un Oscar honor\xc3\xadfic en reconeixement a la seva traject\xc3\xb2ria.\n_START_SECTION_\nVida personal\n_START_PARAGRAPH_\nVa estar casada breument (el matrimoni va ser anul\xc2\xb7lat) amb George H. Brown i m\xc3\xa9s tard amb Will Price amb qui va tenir una filla, Bronwyn (en homenatge al personatge que la seva amiga Anna Lee interpret\xc3\xa0 a "How green was my valley"). El 1968 Maureen es va casar amb Charles Blair, un pioner de l\'aviaci\xc3\xb3, antic brigadier general a la for\xc3\xa7a a\xc3\xa8ria estatunidenca i pilot de la Pan Am, qui dissortadament va morir en un accident d\'aviaci\xc3\xb3 el 1978._NEWLINE_Maureen O\'Hara es va retirar del cinema despr\xc3\xa9s de casar-se amb Charles Blair, nom\xc3\xa9s va retornar al cinema per interpretar el paper de la mare de John Candy al film Only the Lonely. _NEWLINE_Maureen O\'Hara parlava el ga\xc3\xa8lic irland\xc3\xa8s amb flu\xc3\xafdesa, i el va fer servir en films com The Long Gray Line, The Quiet Man i  a Only the Lonely.'